**SEGÉDANYAG**

**AZ ÖNKORMÁNYZATI KÉPVISELŐK ÉS A POLGÁRMESTEREK**

**ÖSSZEFÉRHETETLENSÉGI, MÉLTATLANSÁGI**

**SZABÁLYAINAK ALKALMAZÁSÁHOZ**

Az összeférhetetlenség jogintézményének célja a **pártatlan, befolyástól mentes önkormányzati döntéshozatal** feltételeinek biztosítása azzal, hogy a jogalkotó meghatározza azokat a tisztségeket, tevékenységeket, helyzeteket, melyeknek betöltése, fennállása esetén ez a célkitűzés nem biztosítható.

Az összeférhetetlenség jogintézményével a jogalkotó – a közélet tisztasága érdekében – kizárni kívánja a különböző okból össze nem egyeztethetőnek, nem folytathatónak ítélt tevékenységek együttes gyakorlását.

**Az összeférhetetlenség szabályait többféleképpen lehet csoportosítani, azonban alapvetően két nagy csoport képezhető az összeférhetetlenségi esetkörök tekintetében.**

**Az első csoportot** az érintett tisztségére (polgármesteri vagy képviselői) vonatkozó jogszabály, a *Magyarország helyi önkormányzatairól szóló 2011. évi CLXXXIX. törvény (a továbbiakban:* ***Mötv.)* állapítja meg.**

**A második nagy csoportba az adott tevékenység szakmai szabályait megállapító, ágazati jogszabályok által meghatározott összeférhetetlenségi esetek tartoznak.**

Ezen esetkörök tekintetében megállapítható, hogy az összeférhetetlenség vizsgálata nem képviselő-testületi hatáskörbe tartozik, hanem ez az adott tisztség tekintetében a munkáltatói jogkör gyakorlójának, valamint az érintettnek a kötelezettsége.

**Ez az összeállítás a tisztségek és foglalkozások esetében felmerülő összeférhetetlenségi eseteket tekinti át.** A nemzetiségi önkormányzati tisztségekkel kapcsolatban külön szakmai anyag áll rendelkezésre.

A tisztségen belül különbség tehető:

* települési (fővárosi kerületi), illetve megyei (fővárosi) **önkormányzati képviselő**, továbbá a képviselő-testület **bizottságába nem a képviselők közül megválasztott (külső) bizottsági tagok** **(a továbbiakban együtt: képviselő)**
* **polgármester** (főpolgármester), **alpolgármester** (főpolgármester-helyettes), **megyei közgyűlési elnök és alelnök (a továbbiakban együtt: polgármester)**

vonatkozásában fennálló összeférhetetlenségi szabályok között.

Az Mötv. 74. § (1) bekezdése lehetőséget ad a képviselő-testületnek arra, hogy ne csak a képviselő-testület tagjai közül válasszon alpolgármestert (főpolgármester-helyettest, megyei közgyűlési alelnököt).

Ezen alpolgármester ugyan nem lesz a képviselő-testület (közgyűlés) tagja, de jogállására az alpolgármesterre vonatkozó szabályokat kell alkalmazni, így rá is az alpolgármesterre megállapított összeférhetetlenségi okok vonatkoznak.

A foglalkozási csoportokkal összefüggő összeférhetetlenségi esetek két nagy csoportra oszthatók.

1. Néhány esetben az összeférhetetlenséget az ágazati törvény szünteti meg úgy, hogy a megválasztott képviselő, polgármester szolgálati viszonya a tisztségre való megválasztásával megszűnik. Összeférhetetlenségi időszakról ebben az esetben valójában nem beszélhetünk, a két jogviszony egyidejűleg nem áll fenn.
2. Az esetek többségében az összeférhetetlenség feloldható, feloldandó, az érintett személy eldönti, hogy a két – jogszabály által meghatározott – összeegyeztethetetlen tevékenység (tisztség, beosztás) közül melyiket választja. Az összeférhetetlenségi ok megszüntetésére a törvény 30 napot biztosít az érintetteknek.

**I.**

***A települési képviselő/polgármester jelöltekre vonatkozó szabályok***

*A választási eljárásról szóló 2013. évi XXXVI. törvény* 120. § (3) bekezdése szerint a jelöltnek a Helyi Választási Irodához az ajánlóív iránti kérelme benyújtásával egyidejűleg nyilatkoznia kell arról, hogy a jelölést elfogadja, továbbá hogy nincs olyan tisztsége, amely összeférhetetlen a képviselői megbízatással, illetve megválasztása esetén az összeférhetetlenséget megszünteti.

A jelöltség időtartama alatt ténylegesen nem áll fenn összeférhetetlenség, a megválasztásig annak csak lehetősége állapítható meg.

Bizonyos foglalkozást űzők esetében azonban egyes jogszabályok **már a jelöltség elfogadásától tartalmaznak bizonyos korlátozásokat**:

* Ha a **bíró** helyi önkormányzati képviselői vagy polgármesteri választáson jelöltetni kívánja magát, köteles e szándékát - legkésőbb a jelöltkénti indulásának a választási szervnél való bejelentését követő napig - a munkáltatói jogkör gyakorlójának bejelenteni.

A bejelentéstől a választás eredményének közzétételéig, illetve megválasztása esetén mandátuma igazolásáig a bíró szolgálati viszonya szünetel. A szünetelés időtartama szolgálati viszonyban töltött időnek minősül *(a bírák jogállásáról és javadalmazásáról szóló* ***2011. évi CLXII. törvény 88. §****).*

* Ha az **ügyész** önkormányzati képviselői, illetve polgármesteri választáson jelöltetni kívánja magát, köteles e szándékát - a jelöltkénti indulásnak a választási szervnél való bejelentését követő napig - a munkáltatói jogkör gyakorlójának bejelenteni. A bejelentéstől a választás eredményének közzétételéig, illetőleg megválasztása esetén mandátuma igazolásáig az ügyész szolgálati viszonya szünetel. A szünetelés időtartama szolgálati viszonyban töltött időnek minősül *(a legfőbb ügyész, az ügyészek és más ügyészségi alkalmazottak jogállásáról és az ügyészi életpályáról szóló* ***2011. évi CLXIV. törvény 48. §****).*
* A **Magyar Honvédség hivatásos és szerződéses állományú katonája** a munkáltatói jogkört gyakorlónak köteles bejelenteni a polgármesteri, illetve helyi önkormányzati képviselői és a nemzetiségi önkormányzati képviselői választáson jelöltként történt nyilvántartásba vételét, a jelöltségtől való visszalépését, a tisztségbe történt megválasztását, és annak elmaradását is. A nyilvántartásba vételtől a választás befejezéséig, vagy a visszalépésig, továbbá megválasztása esetén a mandátuma igazolásáig az állomány tagjának szolgálati viszonya szünetel *(a honvédek jogállásáról szóló* ***2012. évi CCV. törvény 58.§****).*
* Rendészeti szerv **hivatásos állományú tagja nem lehet** országgyűlési, európai parlamenti, helyi önkormányzati vagy nemzetiségi önkormányzati képviselő, és nem tölthet be főpolgármesteri, polgármesteri vagy alpolgármesteri tisztséget.

A hivatásos állomány tagja **haladéktalanul köteles az állományilletékes parancsnoknak bejelenteni**, ha az országgyűlési képviselők, az Európai Parlament tagjainak, a helyi önkormányzati képviselők és polgármesterek, valamint a nemzetiségi önkormányzati képviselők választásán **jelöltként nyilvántartásba vették**, a jelöltségtől való visszalépését, a tisztségbe való megválasztását, valamint annak elmaradását.

**Szünetel a szolgálati viszonya** a hivatásos állomány azon tagjának, akit az országgyűlési képviselők, az Európai Parlament tagjainak, **a helyi önkormányzati képviselők és polgármesterek vagy a nemzetiségi önkormányzati képviselők választásán jelöltként nyilvántartásba vettek.**

A szünetelés időtartama jelöltségének nyilvántartásba vételétől a választás befejezéséig, megválasztása esetén a mandátuma igazolásáig tart.

A jogviszony **szünetelésének időtartama alatt** a hivatásos állomány tagja a szolgálati viszonyból származó jogait nem gyakorolhatja, egyenruhát és szolgálati fegyvert nem viselhet, részére illetmény nem folyósítható, a szolgálati viszonyával kapcsolatos kötelezettségek őt nem terhelik.

* **Hivatásos állomány tagja:** a rendvédelmi feladatokat ellátó szervek, úgymint:

a) az általános rendőrségi feladatok ellátására létrehozott szerv,

b) a belső bűnmegelőzési és bűnfelderítési feladatokat ellátó szerv,

c) a terrorizmust elhárító szerv,

d) az idegenrendészeti szerv [az a)-d) pontban felsorolt szervek a **továbbiakban együtt: rendőrség**],

e) a hivatásos katasztrófavédelmi szerv,

f) a büntetés-végrehajtási szervezet,

g) az Országgyűlési Őrség,

h) a polgári nemzetbiztonsági szolgálatok, valamint

i) a Nemzeti Adó- és Vámhivatal

[az a)-i) pontban felsorolt rendvédelmi feladatokat ellátó szervek e törvény alkalmazásában **a továbbiakban: rendvédelmi szerv**] hivatásos állománya.

*(A rendvédelmi feladatokat ellátó szervek hivatásos állományának szolgálati jogviszonyáról szóló 2015. évi XLII. törvény 1.§, 27.§, 73.§, 76.§).*

**II.**

***A megválasztott önkormányzati képviselőkre vonatkozó összeférhetetlenségi okok***

**Mötv. 36. §**

1.) Az **önkormányzati képviselő**, valamint a képviselő-testület **bizottságának nem képviselő tagja** nem folytathat olyan tevékenységet, amely **a feladatainak ellátásához szükséges közbizalmat megingathatja**.

2.) Helyi önkormányzati képviselő **nem lehet** **országgyűlési képviselő**, valamint aki olyan tisztséget tölt be, olyan feladatot lát el, amelyre **kinevezését, megbízatását az Országgyűléstől, köztársasági elnöktől, Kormánytól, Kormány tagjától vagy az Országgyűlés, Kormány alárendeltségébe tartozó szervtől (vezetőjétől) kapta, *kivéve***

*aa)* ha **ezen megbízatás keretében tudományos, oktatói, művészeti, lektori, szerkesztői, valamint a jogi oltalom alá eső szellemi tevékenységet** lát el, illetve nevelőszülői foglalkoztatási jogviszonyban áll;

*ab)* **egészségügyi intézmény főigazgatója, gazdasági vezetője, orvos, egészségügyi dolgozó, köznevelési intézmény vezetője, foglalkoztatottja, szociális intézmény vezetője, foglalkoztatottja, gyermekjóléti és gyermekvédelmi intézmény vezetője, foglalkoztatottja.**

Azaz a települési önkormányzati képviselő nem lehet országgyűlési képviselő is egyben, és nem tölthet be olyan tisztséget, amelyet az Mötv. 36. § (1) bekezdés a) pont szerinti szervtől kapott, KIVÉTEL ez alól,

* ha ezen megbízatás keretében **tudományos, oktatói, művészeti, lektori, szerkesztői, valamint jogi oltalom alá eső szellemi tevékenységet** lát el, valamint ha nevelőszülői foglalkoztatási jogviszonyban áll, továbbá
* **egészségügyi intézmény főigazgatója, gazdasági vezetője, orvos, egészségügyi dolgozó,**
* **köznevelési intézmény vezetője, foglalkoztatottja,**
* **szociális intézmény** vezetője, foglalkoztatottja,
* **gyermekjóléti és gyermekvédelmi intézmény** vezetője, foglalkoztatottja.

*Gyakorlati példák:*

* ***Lehet helyi önkormányzati képviselő az állami fenntartású köznevelési intézmény igazgatója, illetve a pedagógus, mint a köznevelési intézmény foglalkoztatottja,*** *mivel a jogszabályban meghatározott kivételek közé tartoznak.*
* *A köznevelési intézmények technikai dolgozói, vagy adminisztrátori feladatokat ellátó személy is lehet települési képviselő, függetlenül attól, hogy kinek a foglalkoztatásában állnak (köznevelési intézmény vagy az önkormányzat foglalkoztatottai).*
* *Az* ***óvodavezető*** *esetében, aki a vezetői megbízását a képviselő-testülettől kapja, az Mötv. vonatkozó rendelkezései nem tekintik összeférhetetlennek a két tisztséget.*

*A nemzeti köznevelésről szóló 2011. évi CXC. törvény 67.§ (2) bekezdése alapján* ***nem lehet a köznevelési intézmény vezetője*** *a köznevelési intézmény fenntartója, továbbá a köznevelési intézmény fenntartójánál vezető állású munkavállaló vagy vezetői megbízással rendelkező köztisztviselő, közalkalmazott,* ***de ez a korlátozás nem vonatkozik a fenntartói jogot gyakorló képviselő-testület tagjaira.***

*(Ugyanígy az egyházi és magánintézmények esetében ez a korlátozás nem vonatkozik a fenntartói jogot gyakorló testület tagjaira.)*

*Ebből következően* ***az óvoda vezetője – a speciális összeférhetetlenségi szabály miatt – tagja lehet a fenntartói jogot gyakorló önkormányzat képviselő-testületének.***

* ***Nem összeférhetetlen*** *a képviselői megbízatással a* ***falugondnoki, a háziorvosi, a fogorvosi, a védőnői*** *feladatok ellátására kapott kinevezés, megbízás.*

3.) Nem lehet helyi önkormányzati képviselő az a személy, aki **központi államigazgatási szerv vezetője, köztisztviselője.**

A *központi államigazgatási szervek a 2010. évi XLIII. törvény (a továbbiakban: Ksztv.)* 1. § (2)-(5) bekezdéseiben kerültek felsorolásra.

Eszerint **központi államigazgatási szerv:**

A) a központi kormányzati igazgatási szerv,

B) az önálló szabályozó szerv,

C) az autonóm államigazgatási szerv, és

D) a rendvédelmi szerv és a Katonai Nemzetbiztonsági Szolgálat.

Ezen belül:

1. Központi kormányzati igazgatási szerv (***a kormányzati igazgatásról szóló 2018. évi CXXV. törvény*** *[a továbbiakban:* ***Kit.****]* 2. §):

**A1. Kormányzati igazgatási szerv:**

**a) a központi kormányzati igazgatási szervek** és ezek területi, helyi (a továbbiakban együtt: területi) szervei, és

**b) a területi kormányzati igazgatási szervek.**

A2. Központi kormányzati igazgatási szerv:

a) a Kormány,

b) a Miniszterelnöki Kormányiroda,

c) a minisztérium,

d) a kormányzati főhivatal, és

e) a központi hivatal.

A3. Kormányzati főhivatal:

a) a Központi Statisztikai Hivatal,

b) az Országos Atomenergia Hivatal,

c) a Szellemi Tulajdon Nemzeti Hivatala, és

d) a Nemzeti Kutatási, Fejlesztési és Innovációs Hivatal.

A4. Területi kormányzati igazgatási szervek a fővárosi és **megyei kormányhivatalok** (a továbbiakban együtt: kormányhivatal).

B) Önálló szabályozó szerv:

ba) a Nemzeti Média- és Hírközlési Hatóság,

bb) a Magyar Energetikai és Közmű-szabályozási Hivatal.

C) Autonóm államigazgatási szerv:

ca) a Közbeszerzési Hatóság,

cb) az Egyenlő Bánásmód Hatóság,

cc) a Gazdasági Versenyhivatal,

cd) a Nemzeti Adatvédelmi és Információszabadság Hatóság,

ce) a Nemzeti Választási Iroda.

D) Rendvédelmi szerv:

da) a rendőrség,

db) a büntetés-végrehajtási szervezet,

dc) a hivatásos katasztrófavédelmi szerv,

dd) a polgári nemzetbiztonsági szolgálatok.

4.)Összeférhetetlen az önkormányzati képviselői tisztséggel az állami tisztviselői, **kormánytisztviselői jogviszony olyan államigazgatási szervnél, amelynek illetékességi területén az adott önkormányzat működik.**

Az állami tisztviselői jogviszony a már hivatkozott Kit. hatályba lépésével megszűnt, hiszen a Kit. 331. § **hatályon kívül helyezte *az állami tisztviselőkről szóló 2016. évi LII. törvényt*.**

Így **a korábbi állami tisztviselői jogviszony kormányzati szolgálati jogviszonnyá alakult át a törvény erejénél fogva.**

Ennek megfelelően ahol jogszabály

a) állami tisztviselőt említ, azon a **Kit. szerinti fővárosi és megyei kormányhivatal kormánytisztviselőjét,**

b) állami ügykezelőt említ, azon a **Kit. szerinti fővárosi és megyei kormányhivatal kormányzati ügykezelőjét**

kell érteni. (Kit. 291. § (5) bekezdés).

**Az illetékességi szabályok tekintetében az ágazati jogszabályok** irányadók, tekintettel arra is, hogy egyes járási hivatalok a járáson kívül is rendelkezhetnek illetékességgel (különös illetékesség).

Korábban a gyakorlatban előforduló jogértelmezési problémát jelentett a **falugazdász**i és a **hatósági állatorvos**i megbízatás összeférhetetlensége az önkormányzati képviselői tisztséggel.

A **falugazdászok** már nem a korábbi megyei (fővárosi) földművelésügyi hivatal állományába tartozó köztisztviselők, hanem a **Magyar Agrár-, Élelmiszergazdasági és Vidékfejlesztési Kamara** (Agrárkamara) szervezetéhez tartoznak.

Az Agrárkamara **a kormány mezőgazdasági szakigazgatási szerve**, amely az agrárigazgatási hatósági feladatai körében **a falugazdász hálózat útján látja el** *a Magyar Agrár-, Élelmiszergazdasági és Vidékfejlesztési Kamara által működtetett falugazdász-hálózat igazgatási és egyéb feladatainak a meghatározásáról szóló* ***525/2013. (XII. 30.) Korm. rendeletben*** meghatározott feladatait.

A ***Magyar Agrár-, Élelmiszergazdasági és Vidékfejlesztési Kamaráról szóló 2012. évi CXXVI. törvény*** 3.§-a kimondja, hogy az agrárkamara az agrárgazdasági tevékenységet végzők e törvény által létrehozott önálló jogi személyiséggel rendelkező önkormányzati- és közfeladatokat ellátó **köztestület**e.

A 14. § (7) bekezdés szerint az agrárkamara külön jogszabályban meghatározott egyes igazgatási feladatait a falugazdász hálózat útján látja el, ahol a falugazdászok a Munka Törvénykönyve szerint állnak foglalkoztatási jogviszonyban, így a **falugazdászi tevékenység nem összeférhetetlen az önkormányzati képviselői tisztséggel.**

A **hatósági állatorvos az ún. *„állami feladatok elvégzésére feljogosított szolgáltató állatorvos”*** **kormányzati tisztviselő**i jogviszonyban áll, aki az élelmiszerlánc-biztonsági és állat-egészségügyi feladatkörében eljáró (fővárosi- és) megyei kormányhivatal állományába tartozik, vagyis kormánytisztviselő az e pontban részletezettek szerint, ezért emiatt **összeférhetetlen az önkormányzati képviselői megbízatással.**

*(Az élelmiszerláncról és hatósági felügyeletéről szóló* ***2008. évi XLVI. törvény***1.§, 2.§, 4.§, illetve melléklet 2.pont, *valamint a földművelésügyi hatósági és igazgatási feladatokat ellátó szervek kijelöléséről szóló* ***383/2016. (XII. 2.) Korm. rendelet***13.§)

5.) **Nem lehet helyi önkormányzati képviselő:**

- a Magyar Honvédség, és a Katonai Nemzetbiztonsági Szolgálat **hivatásos vagy szerződéses állományú** tagja,

- rendvédelmi szerv (a rendőrség, a büntetés-végrehajtási szervezet, a polgári nemzetbiztonsági szolgálatok, hivatásos katasztrófavédelmi szerv)

- az Országgyűlési Őrség vagy a Nemzeti Adó- és Vámhivatal

**hivatásos állományú tagja** sem.

*A honvédek jogállásáról szóló 2012. évi CCV. törvény* 2. § 10. pont: ***hivatásos állomány*** *tagja:* az állomány azon tagja, aki élethivatásként, határozatlan időre vállalja a katonai szolgálatot;

33. pont: ***szerződéses állomány*** *tagja:* az állomány azon tagja, aki határozott időre szerződésben vállalja a katonai szolgálatot.

*A nemzetbiztonsági szolgálatokról szóló 1995. évi CXXV. törvény* 20. § (2) bekezdése kimondja, hogy a Katonai Nemzetbiztonsági Szolgálat **hivatásos** és önkéntes tartalékos **állományú tagjai a Magyar Honvédség állományába tartoznak.**

Szolgálati viszonyukra a hivatásos és önkéntes tartalékos katonák szolgálati viszonyára vonatkozó jogszabályokat kell alkalmazni.

Tehát az önkormányzati képviselői tisztség a hivatásos állományi tagság esetén összeférhetetlen, **az önkéntes tartalékos állományba tartozó katona nem összeférhetetlen a képviselői tisztséggel.**

6.) **Nem lehet önkormányzati képviselő:**

**a) a jegyző (főjegyző), aljegyző, továbbá**

**b) ugyanazon önkormányzat polgármesteri hivatalának vagy közös önkormányzati hivatalának köztisztviselője, alkalmazottja.**

Az önkormányzati képviselői megbízatás nem egyeztethető össze a jegyzői, főjegyzői, aljegyzői (a **továbbiakban együtt: jegyző**) tisztséggel. A rendelkezést az ország bármely településére kell érteni, vagyis akinek valamely településen jegyzői munkakörre létesült közszolgálati jogviszonya, ő sem ugyanannál, sem egy másik településen nem tölthet be képviselői megbízatást.

Nem lehet önkormányzati képviselő ugyanazon a településen képviselő, aki ugyanott a polgármesteri hivatal vagy közös önkormányzati hivatal köztisztviselője, alkalmazottja.

Az Mötv. ezen módosítása enyhébb összeférhetetlenségi szabályozást jelent a legutóbbi önkormányzati választáskor hatályoshoz képest, amikor a köztisztviselői, alkalmazotti jogviszony semelyik településen sem volt összeegyeztethető a képviselői tisztséggel.

Ebben a körben irányadó *a közszolgálati tisztviselőkről szóló 2011. évi CXCIX. törvény (a továbbiakban:* ***Kttv.****)*, amelynek hatálya

a) a helyi önkormányzat képviselő-testületének polgármesteri hivatala, közterület-felügyelete, a közös önkormányzati hivatala (a továbbiakban: **képviselő-testület hivatala) köztisztviselőjének és közszolgálati ügykezelőjének közszolgálati jogviszonyára,**

b) a VII/A. Fejezet rendelkezései szerint a **polgármesterre és az alpolgármesterre, továbbá**

c) a Kormány által intézményfenntartásra kijelölt szerv **kormánytisztviselőjének és kormányzati ügykezelőjének kormányzati szolgálati jogviszonyára terjed ki.**

A Kttv. 6.§ 20. pontja a **közszolgálati tisztviselők alatt érti** a kormánytisztviselőt, a kormányzati ügykezelőt, a köztisztviselőt és a közszolgálati ügykezelőt. A négy csoportból **csak a kormánytisztviselők összeférhetetlenek a képviselői tisztséggel.**

**Kormánytisztviselő, köztisztviselő**: a Kttv.-ben felsorolt közigazgatási szervek feladat- és hatáskörében eljáró **vezető és ügyintéző, aki előkészíti** a közigazgatási szerv feladat- és hatáskörébe tartozó ügyeket érdemi döntésre, illetve - felhatalmazás esetén - a döntést **kiadmányozza.**

A Kttv. 85. § kimondja, hogy a **kormánytisztviselő nem lehet helyi önkormányzati, nemzetiségi önkormányzati képviselő** annál az önkormányzatnál, **amely az őt alkalmazó államigazgatási szerv illetékességi területén** működik.

Korábban ennél szigorúbb rendelkezés volt az irányadó az **Mötv. alapján.**

A kormánytisztviselő nem csak az ún. működési területén, hanem általában nem tölthette be egyidejűleg a képviselői megbízatást és a kormánytisztviselői tisztséget. Ez a kikötés **már csak az olyan szervekre vonatkozik, amelynek illetékességi területén belül található az az önkormányzat, amelynek képviselőjévé a kormánytisztviselőt megválasztották.**

Egyéb hivatali alkalmazottak esetén a *munka törvénykönyvéről szóló 2012. évi I. törvény* alapján foglalkoztatott dolgozót kell érteni.

7.) **Nem lehet** ugyanaz a személy **más (több) települési önkormányzatnál is képviselő, illetve polgármester, alpolgármester.**

A települési önkormányzati képviselő **lehet** ugyanakkor a **megyei közgyűlés tagja**, viszont **nem lehet** a **közgyűlés elnöke, alelnöke.**

8.) A gazdasági függetlenség, a befolyástól mentesség biztosítása érdekében **összeférhetetlen** az önkormányzati képviselői tisztséggel:

a) a **helyi önkormányzat által alapított vagy tulajdoni részesedésével működő** gazdasági társaság, továbbá

b) a **helyi önkormányzat tulajdoni részesedésével működő gazdasági társaság által alapított** gazdasági társaság

* + **legfőbb szervének, kivéve, ha a gazdasági társaság legfőbb szerve a képviselő-testület,**
  + **ügyvezetésének tagja,**
  + **személyes közreműködője,**
  + **képviselet ellátására jogosultja.**

*A polgári törvénykönyvről szóló 2013. évi V. törvény (a továbbiakban: Ptk.)* 3:89. § kimondja, hogy gazdasági társaság **közkereseti társaság, betéti társaság, korlátolt felelősségű társaság és részvénytársaság formájában** alapítható.

A gazdasági társaság tagjainak döntéshozó szerve **a legfőbb szerv. (***Ptk. 3:109. §)*

A gazdasági társaság **legfőbb szervének feladata** a társaság alapvető üzleti és személyi kérdéseiben való döntéshozatal.

A **legfőbb szerv hatáskörébe tartozik** *a számvitelről szóló 2000. évi C. törvény* szerinti beszámoló (a továbbiakban: beszámoló) jóváhagyása és a nyereség felosztásáról való döntés.

A gazdasági társaság **legfőbb szerve dönt** a taggal, a vezető tisztségviselővel, a felügyelőbizottsági taggal és a társasági könyvvizsgálóval szembeni kártérítési igény érvényesítéséről.

Az **ügyvezetés** fogalma *(Ptk. 3:21. §):* a jogi személy irányításával kapcsolatos olyan döntések meghozatalára, amelyek nem tartoznak a tagok vagy az alapítók hatáskörébe, egy vagy több vezető tisztségviselő vagy a vezető tisztségviselőkből álló testület jogosult. A vezető tisztségviselő ügyvezetési tevékenységét a jogi személy érdekeinek megfelelően köteles ellátni. A jogi személy első vezető tisztségviselőit a jogi személy létesítő okiratában kell kijelölni. A vezető tisztségviselői megbízás a tisztségnek a kijelölt, megválasztott vagy kinevezett személy által történő elfogadásával jön létre.

A vezető tisztségviselő ügyvezetési feladatait személyesen köteles ellátni. *(Ptk. 3:22. §)*

A jogi személy törvényes **képviseletét** a vezető tisztségviselő látja el. A vezető tisztségviselő a képviseleti jogát önállóan gyakorolja. *(Ptk. 3:29. §)*

Fontos megemlíteni, hogy **nem minősül gazdasági társaságnak az összeférhetetlenség szempontjából** többek közt a köztestület, a szövetkezet, az egyesülés, az egyesület, a vízgazdálkodási társulat és az alapítvány.

Felhívjuk a figyelmet, hogy **az összeférhetetlenség megállapíthatósága az önkormányzat részesedésének mértékétől független**, mert az bármilyen kis mértékű tulajdoni hányad esetében **fennáll.**

9.) **Nem lehet önkormányzati képviselő a médiatartalom-szolgáltató természetes személy, jogi személy, gazdasági társaság legfőbb szervének, ügyvezetésének tagja, személyes közreműködője, képviselet ellátására jogosultja.**

Annak eldöntésére, hogy ki tekinthető **médiatartalom-szolgáltatónak** *a sajtószabadságról és a médiatartalmak alapvető szabályairól szóló 2010. évi CIV. törvény (a továbbiakban: Stv.)* rendelkezései lesznek az irányadóak.

Az Stv. 1.§ alapján

**Médiaszolgáltató:**az a természetes vagy jogi személy, aki vagy amely **szerkesztői felelősséggel** rendelkezik a médiaszolgáltatás **tartalmának megválasztásáért**, és meghatározza annak összeállítását. A szerkesztői felelősség a médiatartalom kiválasztása és összeállítása során megvalósuló tényleges ellenőrzésért való felelősséget jelenti, és nem eredményez szükségszerűen jogi felelősséget a médiaszolgáltatás tekintetében. (1.§ 2.pont)

**Médiatartalom:**valamennyi médiaszolgáltatás során, valamint sajtótermék által kínált tartalom (1.§ 7. pont).

**Médiatartalom-szolgáltató:**a médiaszolgáltató, illetve **bármely médiatartalom szolgáltatója** (1.§ 8.pont).

**Korábban csak a helyi és körzeti** műsorszolgáltató, lapkiadó, lapterjesztő vezetője, ügyvezetője nem lehetett helyi önkormányzati képviselő.

A hatályos szabályozás szerint azonban

* + minden média-szolgáltató és
  + bármilyen **médiatartalom-szolgáltató**,

természetes személy, továbbá jogi személy, gazdasági társaság legfőbb szervének, ügyvezetésének tagja, személyes közreműködője, képviselet ellátására jogosultja

**összeférhetetlen a képviselői megbízatással.**

**III.**

***A polgármesterekre vonatkozó összeférhetetlenségi okok az Mötv. alapján***

Az Mötv. 64. § kimondja, hogy a polgármester **a tisztségét főállásban vagy társadalmi megbízatásban** látja el, attól függően, hogy milyen jogviszonyt választott jelöltként, hiszen arra a jogviszonyra vonatkozik a megválasztása is. Azaz főállású a polgármester, ha főállású polgármesterként választották meg.

A megbízatás időtartamán belül egy esetben a polgármester egyetértésével, a szervezeti és működési szabályzat egyidejű módosításával **a képviselő-testület megváltoztathatja, és ez esetben az összeférhetetlenségi szabályokat is újra át kell tekinteni.**

1.) Az Mötv. 72.§ (4) bekezdése szerint **a polgármester** – **függetlenül a település lakosságszámától, valamint a tisztség betöltésének módjától - nem lehet:**

* más önkormányzatnál polgármester
* más önkormányzatnál alpolgármester
* más önkormányzatnál települési önkormányzati képviselő
* a megyei közgyűlés elnöke, alelnöke.

2.) A polgármesterek összeférhetetlenségére vonatkozó további szabályokat Mötv. 72.§ (1)-(3) bekezdése **a település lakosságszáma, valamint a tisztség betöltésének módja (főállású, vagy társadalmi megbízatású) figyelembevételével állapítja meg.**

1. a **3000 fő és az alatti lakosságszámú település** polgármesterének összeférhetetlenségére az **Mötv. 36. §**-át, azaz a képviselők összeférhetetlenségére vonatkozó szabályokat kell alkalmazni. Ebben az esetben **nincs jelentősége a polgármesteri jogállás típusának**, vagyis a főállású és a társadalmi megbízatású polgármesterre ugyanazok az összeférhetetlenségi szabályok vonatkoznak (lásd: II. fejezet)
2. a **3000 fő feletti lakosságszámú települések** esetén tesz különbséget az **Mötv. 72. § a főállású és a társadalmi megbízatású polgármesterek összeférhetetlensége tekintetében.**

**ba) a főállású polgármester végezhet** tudományos, oktatói, lektori, szerkesztői, művészeti és jogi oltalom alá eső szellemi tevékenységet, és létesíthet nevelőszülői foglalkoztatási jogviszonyt,

**bb) a főállású polgármester nem létesíthet egyéb, munkavégzésre irányuló jogviszonyt, más kereső foglalkozást nem folytathat**, **nem lehet gazdasági társaság személyesen közreműködő tagja.**

**bc) a társadalmi megbízatású polgármester** összeférhetetlenségére az **Mötv. 36. §**-át rendeli alkalmazni.

A 2014. évi választásokat megelőzően, aki a képviselő-testület által alapított költségvetési szerv vezetője, vezető helyettese, gazdasági vezetője, továbbá olyan közalkalmazott, aki kinevezését, megbízását a képviselő-testülettől kapta, összeférhetetlenségi helyzetet eredményezett a polgármesteri tisztséggel.

Az Mötv. ilyen összeférhetetlenségi okot nem tartalmaz, azonban a **főállású polgármesterek esetében** *a közalkalmazottak jogállásáról szóló 1992. évi XXXIII. törvény (a továbbiakban:* ***Kjt.****)* **összeférhetetlenségi szabályaira tekintettel kell lenni.**

* A közalkalmazott nem létesíthet munkavégzésre irányuló további jogviszonyt, ha az a közalkalmazotti jogviszonya alapján betöltött munkakörével összeférhetetlen. (Kjt. 41.§ (1) bekezdés)
* Amennyiben a közalkalmazott munkaideje a közalkalmazotti jogviszonyban és a munkavégzésre irányuló további jogviszonyban - részben vagy egészben - azonos időtartamra esik, a munkavégzésre irányuló további jogviszony csak a munkáltató előzetes írásbeli hozzájárulásával létesíthető.(Kjt. 43.§ (1) bekezdés)
* A helyi önkormányzatok által fenntartott szolgáltató feladatokat ellátó egyes - jogszabály szerinti - költségvetési szerveknél megbízott magasabb vezető és vezető munkavégzésre irányuló további jogviszonyt nem létesíthet. Nem vonatkozik ez a tilalom arra a jogviszonyra, amelyet tudományos, ismeretterjesztő, oktatói vagy szerzői jogi védelem alá eső tevékenységre létesítettek. (Kjt. 43/A.§ (2) bekezdés)
* A közalkalmazott a munkaidejét nem érintő további munkavégzésre irányuló jogviszony létesítését - a tudományos, oktatói, művészeti, lektori, szerkesztői, valamint jogi oltalom alá eső szellemi tevékenység, továbbá a közérdekű önkéntes tevékenység kivételével - köteles a munkáltatónak előzetesen írásban bejelenteni, amely összeférhetetlenség esetén a további jogviszony létesítését írásban megtiltja. (Kjt. 44.§ (1) bekezdés)

Ha a munkáltató az összeférhetetlenségről nem e bejelentés alapján szerez tudomást, a tudomásszerzéstől számított öt munkanapon belül írásban felszólítja a közalkalmazottat az összeférhetetlenség megszüntetésére. (Kjt. 44.§ (3) bekezdés)

Ha a közalkalmazott a tiltás vagy a felszólítás kézhezvételét követő harminc napon belül az összeférhetetlenséget nem szünteti meg, a munkáltató a közalkalmazotti jogviszonyt azonnali hatállyal megszünteti. (Kjt. 44.§ (4) bekezdés)

Ugyancsak **nem keletkeztet összeférhetetlenséget**

* a **3000 fő és az alatti** lakosságszámú település polgármestere esetében, függetlenül a tisztség ellátásának módjától,
* a **3000 fő feletti** lakosságszámú település társadalmi megbízatású polgármestere esetében

ha ő maga, illetve a személyes közreműködésével működő **gazdasági társaság önkormányzati feladatot a képviselő-testülettel vagy a képviselő-testület szervével kötött vállalkozási, megbízási szerződés vagy munkaszerződés alapján lát el.**

**Felhívjuk a figyelmet, hogy a konkrét esetek vizsgálata elengedhetetlen, a foglalkoztatásra vonatkozó speciális ágazati jogszabályokban található összeférhetetlenségi szabályok nem hagyhatók figyelmen kívül.**

3.) **A gyakorlatban előforduló esetek miatt ki kell emelni a Ptk. szerinti közeli hozzátartozói rokoni kapcsolatból eredő összeférhetetlenséget**, amely a tényleges, napi munkavégzés során fordulhat elő egy önkormányzatnál, illetve annak szervénél, leggyakrabban a polgármester, alpolgármester esetén.

*Az államháztartási törvény végrehajtásáról szóló 368/2011. (XII. 31.) Korm. rend.* 60. § kimondja, hogy a **kötelezettségvállaló** és a **pénzügyi ellenjegyző** ugyanazon gazdasági esemény tekintetében azonos személy nem lehet.

Az **érvényesítő** ugyanazon gazdasági esemény tekintetében nem lehet azonos a kötelezettségvállalásra, **utalványozásra jogosult** és a **teljesítést igazoló** személlyel.

Kötelezettségvállalási, pénzügyi ellenjegyzési, érvényesítési, utalványozási és teljesítés igazolására irányuló feladatot **nem végezheti az a személy, aki ezt a tevékenységét a Ptk. szerinti közeli hozzátartozója, vagy maga javára látná el.**

Ennek tükrében a fontos kiemelni, hogy a Ptk. 8:1. § (1) bekezdés 1. pontja szerint közeli hozzátartozó:

* a házastárs,
* az egyenes-ágbeli rokon,
* az örökbefogadott, a mostoha- és a nevelt gyermek,
* az örökbefogadó-, a mostoha- és a nevelőszülő,
* a testvér.

Egyenesági a rokonság azok között, akik közül egyik a másiktól származik (Ptk. 4: 96.§)

***A polgármesterek összeférhetetlenségi szabályait az alábbi ábra szemlélteti:***

**NEM LEHET:**

1. más önkormányzatnál polgármester
2. más önkormányzatnál alpolgármester
3. más önkormányzatnál települési önkormányzati képviselő
4. a megyei közgyűlés elnöke, alelnöke

**3000 lakosú vagy az alatti** **3000 lakos feletti**

(függetlenül attól, hogy főállású

vagy társ. megbízatású):

**Mötv. 36. §** szerinti szabályok

***Főállású*** ***Társadalmi megbízatású***

végezhet: **Mötv. 36. §**

- tudományos, oktatói, lektori,

szerkesztői, művészeti és jogi

oltalom alá eső szellemi tevékenységet

DE:

- nem létesíthet egyéb, munkavégzésre irányuló jogviszonyt

- nem folytathat más kereső foglalkozás

- nem lehet gazdasági társaság személyesen

közreműködő tagja

**IV.**

***Az összeférhetetlenségi eljárás***

Az **Mötv. 37. §-**ban található rendelkezések az önkormányzati **képviselőkre, továbbá a testület bizottságának nem képviselő tagjaira, valamint a polgármester, alpolgármester összeférhetetlensége** esetére alkalmazandó - Mötv. 40. § (3) bekezdés, 72. § (4) bekezdés - összeférhetetlenségi eljárás szabályait tartalmazzák.

Ahogy azt fentebb jeleztük, az összeférhetetlenség feloldható jogi kategória annyiban, hogy **az érintett személy eldöntheti**, hogy a jogszabály által meghatározott összeférhetetlen tevékenységek (tisztség, beosztás) közül melyiket választja. Erre a választásra a törvény továbbra is **30 napot** biztosít az érintett számára.

Az önkormányzati képviselő az összeférhetetlenségi okot a megválasztásától vagy az összeférhetetlenségi ok felmerülésétől számított **harminc napon belül köteles megszüntetni.**

Amennyiben jogszabályban meghatározottak szerint valami miatt **nem lehetséges** az összeférhetetlenségi ok alapjául szolgáló jogviszony harminc napon belül történő megszüntetése, akkor az önkormányzati **képviselő által tett** és a jogviszony megszüntetéséről szóló, az arra jogosult által **írásban megerősített lemondó nyilatkozatának** a szervezeti és működési szabályzatban meghatározott **bizottságnak történő átadását kell az összeférhetetlenség megszüntetésének** tekinteni.

Ha azonban az önkormányzati képviselő ezen kötelezettségének nem tett eleget, **bármely önkormányzati képviselő vagy bizottság indítványára** - az összeférhetetlenséggel kapcsolatos feladatokat ellátó bizottság javaslata alapján - **a képviselő-testület a következő ülésén**, legkésőbb az összeférhetetlenség megállapításának kezdeményezését követő **harminc napon belül határozattal megállapítja** az összeférhetetlenség alapjául szolgáló körülmények fennállását, **és kimondja az összeférhetetlenséget**.

**A képviselő-testület határozatát az önkormányzati képviselőnek és a kormányhivatalnak kézbesíteni kell.**

Az önkormányzati képviselő **összeférhetetlenségének megállapítását bárki kezdeményezheti a polgármesternél**, amelyet az összeférhetetlenséggel kapcsolatos feladatokat ellátó **bizottságnak haladéktalanul továbbítani kell** kivizsgálásra.

Ha ismételt kezdeményezés történik, és az új tényt vagy körülményt nem tartalmaz, az összeférhetetlenséggel kapcsolatos feladatokat ellátó bizottság külön vizsgálat nélkül lezárja az ügyet, de ebben az esetben az összeférhetetlenséget kimondó határozat meghozatalára nem kerül sor.

Ha az eljárást az önkormányzati képviselő sérelmesnek tartja, úgy az összeférhetetlenségét, a tisztsége megszűnését megállapító képviselő-testületi határozat **felülvizsgálatát kérheti** - jogszabálysértésre hivatkozással - a határozat kézhezvételétől számított nyolc napon belül **a közigazgatási és munkaügyi bíróságtól.**

A bíróság a kérelemről - annak beérkezésétől számított harminc napon belül - nemperes eljárásban, három hivatásos bíróból álló tanácsban határoz. A bíróság az önkormányzati képviselőt, a keresettel megtámadott határozatot hozó képviselő-testület képviselőjét, a kereset előterjesztőjét meghallgathatja. **A bíróság döntése ellen további jogorvoslatnak, felülvizsgálatnak helye nincs.**

**Azonban a kormányhivatal is kezdeményezheti a közigazgatási és munkaügyi bíróságnál az önkormányzati képviselő összeférhetetlenségének a kimondását**, **ha a képviselő-testület nem dönt az összeférhetetlenségről vagy a testület döntése jogszabálysértő.**

A bíróság eljárására a fenti szabályokat kell alkalmazni azzal az eltéréssel, hogy a bíróság döntése ellen - annak kézhezvételétől számított **nyolc napon belül - az érintett önkormányzati képviselő, valamint a kormányhivatal fellebbezést nyújthat be**. A fellebbezésről, annak beérkezésétől számított három napon belül a másodfokú bíróság nemperes eljárásban, három hivatásos bíróból álló tanácsban határoz. **A bíróság döntése ellen felülvizsgálatnak helye nincs.**

Az **önkormányzati képviselő tisztsége** az összeférhetetlenségi eljárás lefolytatása esetén

* a **képviselő-testület összeférhetetlenséget megállapító határozata** *-* ha az ellen a rendelkezésre álló határidő alatt jogorvoslat iránti kérelemmel nem éltek - **meghozatalának napján**, vagy
* jogorvoslati kérelem előterjesztése esetén **a jogerős bírósági döntés napján**

**szűnik meg**.

Mivel ugyanazok a szabályok vonatkoznak mind a képviselő, mind a polgármester összeférhetetlenségére, ezért értelemszerűen **a polgármester elleni összeférhetetlenségi eljárásban az alpolgármesternél kell kezdeményezni a polgármester elleni összeférhetetlenségi eljárás lefolytatását.**

***Összeférhetetlenségi eljárás***

***Mötv. 37. §***

Összeférhetetlenségi ok **{Mötv. 36. § (1)-(2) bek.**, illetve **72. §} -** megválasztás vagy ok felmerülése

**↓**

**30 nap**

az ok megszüntethető az ok jogszabály szerint nem szüntethető meg 30 napon

belül

**megszünteti az össze**- nem szünteti meg

**férhetetlenséget** az összeférhetetlenséget

jogosult által írásban megerősített

lemondó nyilatkozat

bármely **képviselő** **bárki** kezdeményezheti bizottságnak átadás

**vagy bizottság** indítványára

**POLGÁRMESTER** **összeférhetetlenség**

bizottság javaslata alapján **megszűnt**

bizottságnak átadni

**haladéktalanul**

képviselő-testület (kezdeményezéstől testület nem dönt vagy jogszabálysértő a testület

számított 30 napon belül) **határozatban döntése → kormányhivatal kezdeményezi a közig.**

**kimondja az összeférhetetlenségi körül- bíróságnál** a bírósági eljárást

**mények fennállását** és az összeférhetet- - a bíróság döntése ellen fellebbezhet 8 napon belül:

lenséget a kormányhivatal, a képviselő, de felülvizsgálatnak nincs

helye a bíróság döntése ellen

testületi határozat bírósági felülvizsgálata kérhető (8 napon

ülést követő munkanapon a kormányhivatalnak belül) → bíróság 30 napon belül dönt, **felülvizsgálatnak**

és a képviselőnek meg kell küldeni **helye nincs**

**V.**

***Méltatlanság***

Új elem volt az Mötv. hatályba lépésekor a méltatlanság esetére vonatkozó szabályozás.

A méltatlanság egy kisebb vagy nagyobb **közösség értékítéletét jelenti, amelyet egy személlyel, vagy egy egész testülettel szemben megfogalmaz, kinyilvánít.**

Az önkormányzati képviselővel, polgármesterrel szemben fontos követelmény a társadalmilag elvárt, **tisztségéhez méltó magatartás tanúsítása**, ezért az önkormányzati képviselő, illetve a polgármester is méltatlanná válhat a tisztségére.

A méltatlanság azonban szubjektív értékítélet, ebben többféle mérce jelenhet meg, súlya is eltérő lehet, ezért nem határozható meg objektíven.

**Emiatt az Mötv. tételesen állapítja meg a méltatlanság azon esetköreit, amelyek az Mötv. alapján a tisztség megszűnését eredményezhetik.**

**Az Mötv. 38. §** kimondja, hogy méltatlanság miatt **a képviselő-testület határozatával megszünteti** annak az önkormányzati képviselőnek a megbízatását,

1. **akit szándékos bűncselekmény miatt jogerősen szabadságvesztésre ítéltek;**

**b)akinek az állammal, önkormányzattal szemben** - a lehetséges jogorvoslati eljárások kimerítését követően - **köztartozása áll fenn**, és azt az erről szóló **értesítés kézhezvételétől számított hatvan napon belül** - részletfizetés vagy fizetési halasztás esetén az ezt engedélyező határozat rendelkezéseinek megfelelően - **nem rendezi**;

**c)** akinek a gazdasági társaságokról szóló törvény rendelkezései alapján a **felszámolás során** ki nem elégített követelésekért a bíróság jogerősen megállapította a felelősségét és a **bírósági határozat szerinti helytállási kötelezettségét nem teljesítette;**

**d)** aki a vele szemben megindított bírósági eljárást lezáró **jogerős bírósági döntés végrehajtását akadályozza**, vagy azt neki **felróható módon elmulasztja**;

**e)** aki a 36. §-ban szabályozott **összeférhetetlenségi okot nem hozza a képviselő-testület tudomására.**

**A)**

Az Mötv. fenti szabályai alapján méltatlan tisztsége ellátására az a képviselő (polgármester), akit a bíróság

* **szándékos bűncselekmény miatt**
* **jogerősen**
* **szabadságvesztésre**

ítélt.

Így a gondatlanul elkövetett bűncselekmények (gyakori a közlekedési bűncselekmények körében) nem tartoznak ebbe a körbe, **kizárólag a szándékos bűncselekmény elkövetése és annak bíróság általi jogerős megállapítása** esetén jön szóba a méltatlanság fennállása a képviselői, illetve a polgármesteri tisztség vonatkozásában.

Fontos hangsúlyozni azt is, hogy az Mötv. 38.§ a) pontja értelmében nemcsak a végrehajtandó szabadságvesztés büntetés kiszabása esetén áll fenn, hanem a kiszabott **szabadságvesztés végrehajtásának a Btk. 85.§-ában meghatározottak szerinti felfüggesztése esetében is** (próbaidőre felfüggesztett szabadságvesztés végrehajtása).

A *büntető törvénykönyvről szóló 2012. évi C. törvény* 61. § kimondja, hogy

1. **A közügyek gyakorlásától el kell tiltani** azt, akit szándékos bűncselekmény elkövetése miatt **végrehajtandó szabadságvesztésre** ítélnek, és **méltatlan arra, hogy** azok gyakorlásában részt vegyen.

(2) **A közügyektől eltiltott**

**a) nem rendelkezik választójoggal, nem vehet részt népszavazásban és népi kezdeményezésben,**

**b) nem lehet hivatalos személy,**

**c) nem lehet népképviseleti szerv testületének, bizottságának tagja, azok munkájában nem vehet részt.**

*[…]*

(3) A közügyektől eltiltott **az ügydöntő határozat jogerőre emelkedésével elveszti** mindazon tagságát, állását, tisztségét, katonai rendfokozatát, megbízatását és kitüntetését, amelynek elnyerését a (2) bekezdés kizárja, valamint címzetes rendfokozatát.

Az Mötv. méltatlansági szabálya tehát szigorúbb a Btk. hivatkozott rendelkezéseinél, mert már az a tény megalapozza a képviselői méltatlanságot, hogy az érintettet szándékos bűncselekmény miatt jogerősen szabadságvesztésre ítélik. Nincs jogi jelentősége annak, hogy a kiszabott szabadságvesztés büntetés végrehajtandó, vagy a végrehajtását felfüggesztette a bíróság.

**B)**

Az Mötv. 38. § (4) bekezdése értelmében az önkormányzati képviselő a megválasztásától számított **harminc napon belül köteles kérelmezni felvételét az adózás rendjéről szóló törvényben meghatározott köztartozásmentes adózói adatbázisba.**

Az önkormányzati képviselő az adatbázisba történő felvételére irányuló **kérelme benyújtásának hónapját követő hónap utolsó napjáig köteles a képviselő-testületnél igazolni az adatbázisba való felvételének megtörténtét.**

Tehát a 2019. évi önkormányzati választás napját követő 30 napos **határidő a felvételi kérelem benyújtására 2019. november 12.** napja.

Ennek megfelelően **a testület felé a felvételi kérelem igazolásának határideje eltérő lehet** attól függően, hogy a rendelkezésre álló határidőn belül a képviselő mikor nyújtja be kérelmét az adóhatóságnak:

1. ha a választást követően, de még 2019. október 31-ig nyújtja be kérelmét: **2019. november 30.**
2. ha a választást követően 2019. november 1-12. között nyújtja be kérelmét: **2019. december 31.**

**napjáig kell a képviselő-testület előtt igazolni az adatbázisba történt felvételi kérelmet.**

Amennyiben az állami adóhatóság az adatbázisba történő felvételt követően megállapítja, hogy az önkormányzati képviselő az adatbázisba történő felvétel feltételeinek nem felel meg, az adatbázisból törli, amelyről írásban értesíti a képviselő-testületet és a kormányhivatalt.

*Az adózás rendjéről szóló 2017. évi CL. törvény (a továbbiakban:* ***új Art.****)* 7. § 34. pontja szerint **köztartozás:**törvényben meghatározott, az államháztartás alrendszereinek költségvetéseiből ellátandó feladatok fedezetére előírt **fizetési kötelezettség, amelynek megállapítása, ellenőrzése, behajtása bíróság vagy közigazgatási szerv hatáskörébe tartozik**, valamint a köztestület működésének fedezetére törvényben előírt fizetési kötelezettség, feltéve, hogy azt önkéntesen az esedékességkor nem teljesítették.

Köztartozás az is, ha az államháztartás alrendszereinek költségvetése terhére jogosulatlanul igénybe vett vagy rendeltetésétől eltérően felhasznált támogatás és járulékai megfizetését az arra hatáskörrel rendelkező szerv elrendeli, és azt a kötelezett az előírt határidőig nem teljesíti.

Az állami adóhatóság a támogatás visszafizetéséről rendelkező szerv megkeresésére a költségvetési támogatás visszatartási jogát e tartozások tekintetében is gyakorolja.

Az új Art. 260.§ szabályozza a köztartozásmentes adózói adatbázis működtetésével és a közzététellel kapcsolatban ellátandó feladatokat.

A köztartozásmentes adózói adatbázis az állami adó- és vámhatóság **honlapján közzétett**, az adózó nevét, elnevezését, adóazonosító számát tartalmazó nyilvántartás, amely **azokat az adózókat tartalmazza, akik vagy amelyek a közzétételt megelőző hónap utolsó napján az alábbi együttes feltételeknek megfelelnek**

a) nincs az állami adó- és vámhatóságnál nyilvántartott nettó tartozása, valamint köztartozása;

b) nincs behajthatatlanság címén nyilvántartott és el nem évült tartozása;

c) az adózó nyilatkozata alapján az esedékes bevallási és befizetési kötelezettségének maradéktalanul eleget tesz vagy tett;

d) nem áll csődeljárás, végelszámolás, kényszertörlési, illetve felszámolási eljárás alatt;

e) csoportos általános forgalmi adóalanyiság esetén a csoportos általános forgalmi adóalanynak nincs általános forgalmi adó tartozása;

f) csoportos társasági adóalanyiság esetén a csoportos társasági adóalanynak nincs társasági adó tartozása;

g) adó megfizetésére kötelezettként lejárt esedékességű tartozása nincs.

A köztartozásmentes adózói adatbázisba történő felvételre irányuló kérelem **kizárólag elektronikus úton nyújtható be** (az ún. ÁNYK program segítségével, ügyfélkapus hozzáféréssel)

Az új Art. 131.§ (14) bekezdés j) pontja értelmében **az adóhatóság megkeresésre vagy adatkérésre tájékoztatja az adótitokról**

* **a helyi önkormányzatok törvényességi felügyeletéért felelős szervet**,
* **a helyi és nemzetiségi önkormányzatot** a Magyarország helyi önkormányzatairól szóló törvényben, valamint a nemzetiségek jogairól szóló törvényben meghatározott fennálló köztartozás, illetve annak az előírt határidőben történő **meg nem fizetése, mint méltatlansági eset**, illetve
* a köztartozásmentes adózói adatbázisban való szereplés vizsgálatához szükséges körben,

ideértve a köztartozásmentes adózói adatbázisból való **törlés okát, amennyiben a törlésre köztartozás fennállása miatt került sor.**

Az új Art. 127. § (1) bekezdése meghatározza **az adótitok** fogalmát: az adózást érintő **tény, adat, körülmény, határozat, végzés, igazolás vagy más irat.**

A közbizalmat erősíti, hogy az önkormányzati képviselő (polgármester) **köteles kérni felvételét** a köztartozásmentes adózói adatbázisba, majd **a felvétel megtörténtét a képviselő-testület előtt is igazolni köteles.** Ennek megtörténtét **a nyilvános testületi-ülésről készült jegyzőkönyvben rögzíteni szükséges.**

**Ha ezt nem tudja teljesíteni, akkor a testület az Mötv. 38. § szerinti eljárás során méltatlanság miatt határozattal megszünteti a képviselő mandátumát.**

A NAV az adózó erre irányuló kérelme alapján, **a kérelem benyújtásának hónapját követő hónap 10. napján** felveszi az adózót a köztartozásmentes adózói adatbázisba, ha vizsgálata alapján az adózó a köztartozásmentes adózói adatbázisba történő felvételhez az **új Art.-ben előírt feltételeket teljesíti** (lásd fent).

Az adózó külön nyilatkozik arról, hogy a köztartozásmentes adózói adatbázis közzétételét megelőző hónap utolsó napjáig esedékes bevallási és befizetési kötelezettségének maradéktalanul eleget tesz vagy eleget tett. A kérelem teljesítésének a köztartozásmentes adózói adatbázisba történő felvétel minősül.

Ha az adózó a kérelem benyújtása hónapjának utolsó napján a köztartozásmentes adózói adatbázisba történő felvételhez előírt **valamely feltételnek nem felel meg**, a NAV az adózót hiánypótlásra hívja fel, amely határidő eredménytelen elteltét követően a kérelmet elutasító határozatot hoz.

A hiánypótlási felhívásban, illetve az elsőfokú határozatban fel kell tüntetni azt is, hogy az adózó mely feltételeknek - ideértve a tartozások összegszerűségét is - nem felelt meg.

Ha az adózó a kitűzött határidőn belül a hiánypótlási felhívásban megjelölt feltételeknek eleget tesz, az állami adó- és vámhatóság az adózót a feltételek teljesítésének hónapját követő hónap 10. napjáig a köztartozásmentes adózói adatbázisba felveszi.

*(Az adóigazgatási eljárás részletszabályairól szóló 465/2017. (XII.28.) Korm. rendelet 19.§)*

Az adóhatóság a köztartozásmentes adózói adatbázis adatait **minden hónap 10. napján frissíti.**

Amennyiben a köztartozásmentes adózói adatbázisba történő **felvételt követően előállt okból szükségszerű törlés** esetén az adózót – a kormányhivatal egyidejű értesítésével - elektronikus úton és írásban tájékoztatja.

Ezt követően a köztartozásmentes adózói adatbázisba történő felvétel a kérelem ismételt benyújtásával kérhető.

Itt is szükséges utalni az Mötv. 38. § (1) bekezdés d) pontjában foglaltakra, hiszen eszerint az **érintettnek a NAV értesítésének kézhezvételétől számítva 60 napja van arra, hogy a tartozását rendezze, vagy a részletfizetési, fizetési könnyítésre irányuló kérelmét elbírálják, illetve ismételten kérje felvételét az adatbázisba, amelynek megtörténtét a képviselő-testület előtt is igazolnia kell.**

Amennyiben a 60 nap eredménytelenül telik el, úgy a tisztséget meg kell szüntetni, a már ismertetett módon.

Felhívjuk a figyelmet arra, hogy az új Art. 94. § értelmében **a jegyző feladata**, felelőssége az adatok teljes körűségének biztosítása a NAV felé, vagyis valamennyi érintett személyről – **helyi önkormányzati és nemzetiségi képviselő, polgármester, alpolgármester, külső bizottsági tag -** a jegyző szolgáltat adatokat a központi nyilvántartás számára.

Az új Art. 94. § (3) bekezdése kimondja, hogy **a jegyző elektronikus úton adatot szolgáltat azokról a személyekről**, akiknek köztartozás-mentessége az Mötv., valamint a nemzetiségek jogairól szóló törvény méltatlansági eljárásra vonatkozó szabályai szerint vizsgálat tárgyát képezheti.

**C)**

Az Mötv. elfogadásakor hatályban volt *a gazdasági társaságokról szóló 2006. évi IV. törvény*, amely helyett a **Ptk. III. könyve** tartalmazza a gazdasági társaságokra vonatkozó szabályokat.

A hatályos szabályozás szerint akinek a gazdasági társaságokról szóló rendelkezések alapján a felszámolás során ki nem elégített követelésekért a bíróság jogerősen megállapította a felelősségét és a bírósági határozat szerinti helytállási kötelezettségét nem teljesítette, az méltatlan a képviselői,(polgármesteri) tisztség betöltésére, hiszen erre jellemzően ezen személyek rosszhiszemű vagy irracionális gazdálkodási tevékenysége esetén kerülhet sor.

Mivel egy ilyen ügyben hozott jogerős bírói döntés megkérdőjelezi azt, hogy az adott személy **valóban a tőle elvárható módon járt-e el**, ezért ez alapján is méltatlanná nyilvánítható az önkormányzati képviselő.

**D)**

Aki a vele szemben megindított bírósági eljárást lezáró jogerős bírósági döntés végrehajtását akadályozza, vagy azt **neki felróható módon elmulasztja, méltatlanná válik** a képviselői tisztség betöltésére. Az ilyen magatartás ugyanis arra utal, hogy az érintett személy **nem tiszteli az állami közhatalmi döntéseket.**

**E)**

A tisztség betöltéséhez szükséges társadalmilag elvárt, méltó magatartásként szabályozza a törvény, hogy a 36. §-ban szabályozott összeférhetetlenségi okot - a szándékos bűncselekmény miatt jogerős szabadságvesztésre ítélés, vagy az állammal, önkormányzattal szemben (60 napon túl) fennálló köztartozás, felszámolás során felelősség a ki nem elégített követelésért, bírói döntés végrehajtásának akadályozása, összeférhetetlenségi ok elhallgatása - **az érintett a képviselő-testület tudomására hozza.**

Az önkormányzati képviselő a fent részletezett körülmények fennállásáról, továbbá a jogerős bírósági ítélet kézhezvételétől számított **három napon belül köteles** **tájékoztatni a képviselő-testületet és a kormányhivatalt.**

Az Mötv. 38. § (3) bekezdése kimondja, hogy a büntetőeljárásról szóló törvényben foglaltakra figyelemmel [Vö.: *a büntetőeljárásról szóló 2017. évi XC. törvény* 455. § (5) bekezdése] **az eljáró bíróság** az önkormányzati képviselő bűnösségét megállapító jogerős ítélet meghozataláról **haladéktalanul tájékoztatja a képviselő-testületet és a kormányhivatalt.**

A méltatlansági eljárásra **egyebekben az összeférhetetlenségi eljárás szabályait (Mötv. 37. §) kell megfelelően** alkalmazni.

**Méltatlanság**

***Képviselő Bíróság***

jogerős ítélet kézhezvételétől jogerős ítéletről **haladéktalanul**

(38.§ (1) bek. a-g),vagy a 38.§

(1) bek. d),e) pontjában foglaltak

beálltától számított **3 napon belül**

***képviselő-testület és kormányhivatal***

***tájékoztatása***

***Képviselő NAV***

Megválasztásától számított 30 napon Ha a képviselő **az adatbázisba történő**

belül **kérelmezi felvételét a köztartozásmentes** **felvétel feltételeinek nem felel**

**adózói adatbázisba (NAV) meg**, az adatbázisból törli

**igazolja** felvételét a képviselő-testületnél **képviselő-testület és kormányhivatal**

a kérelem benyújtását követő hónap utolsó **írásbeli értesítése**

napjáig

Kaposvár, 2019. szeptember 20.

Törvényességi Felügyeleti Osztály